
MEGÁLLAPODÁS

A Kerületi Városrendezési és Építési Szabályzat kisebb területegységekre történő megállapításáról
amely létrejött egyrészt Budapest Főváros Önkormányzata (1052. Budapest, Városház u. 9-11.) képviseletében Tarlós István főpolgármester – továbbiakban fővárosi önkormányzat,

másrészt Budapest Főváros X. kerület Kőbányai Önkormányzat (1102. Budapest, Szent László tér 29.) képviseletében Kovács Róbert polgármester – továbbiakban kerületi önkormányzat,

– mindkét fél együttesen: szerződő felek – között az alábbiak szerint:

I.

A megállapodás célja, tárgya

1. Budapest Főváros X. kerület Kőbánya területe történeti fejlődése, morfológiai adottságai révén, sajátos városszerkezeti felépítése okán határozott helyi karakterrel rendelkező kerülete, városrésze a fővárosnak. Az egyes kerületrészek mind beépítettségükben, a beépítettség sűrűségében és funkciójukban igen különbözőek. 

A kerület Budapesten belül betöltött szerepét fejlesztési programjai szerint úgy kívánja alakítani, hogy egyre erősíteni szeretné a tradicionális munkahelyi funkciót, kibővítve a modern környezetben kialakítandó, de élhető, humánus lakófunkcióval, megváltoztatva azt a szerepkört, amit Kőbánya a köztudatban, illetve a térségi munkamegosztás szerint betölt, és átalakulásával vonzó, élhető környezetével Budapest egyik funkcionálisan fontos, és jelentőséggel bíró kerületévé váljék.

2. A kerületi önkormányzat e célok elérése érdekében egyik fő feladatának tekinti, hogy a hosszú távú átalakulást és a fejlesztéseket megalapozó településrendezési tervezés jogszerű kereteknek megfelelően folyhasson. 

Mivel időszerűvé és indokolttá vált a korábban készült tervek felülvizsgálata – nagy számuk, és az alkalmazásukból eredő nehézségek miatt –, ezért Budapest Főváros X. kerület Kőbányai Önkormányzata kezdeményezte a kerület teljes közigazgatási területére vonatkozó, ütemezetten, területegységenként készülő és azonos elvekre épülő Kerületi Városrendezési és Építési Szabályzat (KVSZ) elkészítését, összhangban az épített környezet alakításáról és védelméről szóló 1997. évi LXXVIII. törvénnyel.

3. Az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 14.§ (3) bekezdése értelmében „ - A fővárosi kerületi önkormányzatnak – a fővárosi építési keretszabályzat keretein belül – a kerület egészére vonatkozóan kerületi építési szabályzatot kell megállapítania. A fővárosi és kerületi önkormányzat megállapodása esetén kisebb területegységre is megállapítható kerületi építési szabályzat.”

4. Szerződő felek az Étv. 14.§ (3) bekezdése alapján, az előzőekben megfogalmazott célok elérése érdekében megállapodnak abban, hogy a kerületi önkormányzat Budapest Főváros X. kerület Kőbánya területén a Kerületi Városrendezési és Építési Szabályzatot (KVSZ) kisebb területegységenként készíti és állapítja meg. A területrészenként készülő későbbi helyi építési szabályzatok az első szabályzat módosításaiként (kiegészítéseként) kerülnek elfogadásra.

5. A Kerületi Városrendezési és Építési Szabályzat egyes szabályozandó területegységeit a jelen megállapodás 2. számú mellékletében rögzített lehatárolása, valamint a jelen megállapodás 3. számú mellékletét képező térképmelléklet határozza meg, figyelembe véve a városszerkezeti összefüggéseket és a hatályos KSZT-k módosításának esetleges kártalanítási következményeit. Az egyes területegységek összevonására jelen megállapodás módosítása nélkül sor kerülhet. A hatályban maradó, illetve az aktuális jogi szabályozással összhangban nem lévő KSZT-k felülvizsgálatát a kerületi önkormányzat folyamatosan végzi. 

6. Jelen megállapodásban a kerületi önkormányzat vállalja, hogy a fővárosi önkormányzat feladatellátásához szükséges területegységre vonatkozó helyi építési szabályzat előkészítését, megállapítását elsődlegesnek tekinti, és kiemelt fontossággal kezeli.

II.

A megállapodás területi hatálya

Szerződő felek e megállapodásukat Budapest Főváros X. kerület Kőbánya közigazgatási területére kiterjedő hatállyal kötik meg.

III.

Záró rendelkezések 

1. Szerződő felek rögzítik, hogy jelen megállapodás érvényességének feltétele Budapest Főváros Önkormányzat Közgyűlésének és Budapest Főváros X. kerület Kőbányai Önkormányzat Képviselő-testületének jóváhagyása. A megállapodás mindkét szerződő fél által történő aláírást követően lép hatályba.

2. A megállapodást szerződő felek 4 eredeti példányban írják alá, melyből 2 példány a fővárosi önkormányzatot, 2 példány pedig a kerületi önkormányzatot illeti meg.

